PRITARTA

 Molėtų rajono savivaldybės tarybos

 2020 m. kovo d. sprendimu Nr. B1-

**MOLĖTŲ „VYTURĖLIO“ VAIKŲ LOPŠELIO-DARŽELIO 2019 M. VEIKLOS ATASKAITA**

1. Bendra informacija apie lopšelį-darželį.

 Molėtų „Vyturėlio“ vaikų lopšelis-darželis yra bendros paskirties ugdymo įstaiga, turinti Giedraičių, Levaniškių, Naujasodžio ir Suginčių ikimokyklinio ugdymo skyrius. Pastaraisiais metais ypatingas dėmesys skiriamas ikimokyklinio ugdymo paslaugų poreikio užtikrinimui, kaimo vietovėse esančių skyrių patalpų atnaujinimui, remontui, bei plėtrai. Padidėjus vaikų skaičiui, Naujasodžio skyriaus patalpos rekonstruotos ir pritaikytos dviejų grupių veiklai. Visuose skyriuose dirba specialieji pedagogai/logopedai. Suginčių ir Giedraičių skyriuose, darbui su vaikais iki 2 metų įdarbinti mokytojo padėjėjai. Vaikų skaičius „Vyturėlio“ l/d ir skyriuose pastaraisiais metais žymiai nesikeičia.

Grupių ir vaikų skaičius 2019 metais:

|  |  |  |
| --- | --- | --- |
| Ikimokyklinio ugdymo mokyklos ir padalinių pavadinimas. | Grupių skaičius | Vaikų skaičius |
| 2017 | 2018 | 2019 | 2017 | 2018 | 2019 |
| „Vyturėlio“ vaikų lopšelis - darželis | 8 | 8 | 8 | 159 | 154 | 157 |
| Giedraičių ikimokyklinio ugdymo skyrius | 1 | 1 | 1 | 18 | 21 | 24 |
| Levaniškių ikimokyklinio ugdymo skyrius | 1 | 1 | 1 | 17 | 21 | 18 |
| Suginčių ikimokyklinio ugdymo skyrius | 1 | 1 | 1 | 24 | 18 | 21 |
| Naujasodžio ikimokyklinio ugdymo skyrius | 1 | 2 | 2 | 34 | 33 | 29 |
|  Iš viso:  | 12 | 13 | 13 | 252 | 247 | 249 |

2. Pagrindiniai 2019 m. veiklos rezultatai, svarbiausi įvykiai.

2.1. Įgyvendintas strateginis siekis sukurti ir užtikrinti palankią socialinę emocinę ugdymosi aplinką. Šio rezultato siekta vos ne dešimtmetį. Tai ilgalaikis vidinis procesas, kuris davė puikių rezultatų. Mokytojams įgijus socialinio emocinio ugdymo kompetencijų ir pozityvios disciplinos metodų, pagerėjo vaikų tarpusavio santykiai, adaptacija, vaikų savijauta. Žinodami taisykles ir ribas vaikai jaučiasi saugiai, sumažėjo netinkamo vaikų elgesio atvejų. Palaipsniškai įgyvendinti socialinio emocinio ugdymo programa Kimočis, kuri padeda vaikams suprasti savo jausmus ir moko bendravimo pagrindų. 2019 metais sėkmingai įgyvendinta visose amžiaus grupėse, nuo pat mažiausiųjų. Sukurta socialinio-emocinio vaikų elgesio stebėjimo anketa, kuri šių metų gegužės mėnesį padės pamatuoti programos rezultatus. Kasmet vykdoma, tėvų nuomonės apie ikimokyklinio ugdymo paslaugų teikimo kokybę, apklausa, kuri padeda įsivertinti sociamocinį mokroklimatą. 2019 m. mokytojai dalyvavo 4 savaičių, 20 val. trukmės patiriminiuose mokymuose, kur mokėsi išlaikyti tinkamą bendravimo su vaikais stilių, gilino santykį su savimi, mokėsi pasitikėjimo savimi, tarpusavio bendravimo, dirbant komandoje, ieškoti priežasčių, kas trukdo ir kas padeda imtis iniciatyvos darbe.

 Siekiant užtikrinti specialiųjų poreikių vaikų integraciją, su vaikais turinčiais didelių specialiųjų poreikių dirba logopedai, spec. pedagogai, mokytojų padėjėjai. Tai labai prisideda prie visos grupės mikroklimato, ugdymo kokybės ir sėkmingos specialiųjų poreikių vaikų integracijos.

2.2. 2019 m. pabaigoje užbaigtas 2017 – 2019 m. edukacinių lauko erdvių kūrimo planas ir įgyvendintos visos jame numatytos priemonės. Šis projektas buvo sukėlęs daug įvairių diskusijų bendruomenės tarpe, bet dabar galime pasakyti, kad tokia savita aplinka, kurią mes ir toliau tobulinsime, pasiteisino. Labai svarbus pats procesas, kurio metu bendruomenė susitelkia, savanoriauja, vaikai didžiuojasi tėvelių darbais, patys mokosi, kad kūrybiškumo dėka galima panaudoti įvairius daiktus ir sukurti daug įdomesnę aplinką. Mūsų patirtis kuriant edukacines erdves buvo pristatyta Ukmergės ir Jonavos vadovams ir mokytojams. Levaniškių, Giedraičių ir Suginčių skyrių lauko aikštelės aprūpintos nauja įranga. Ugdančioji aplinka tapo įtrauki pažinti pasaulį jutiminiais pojūčiais, geriau užtikrinimas vaikų judėjimo poreikis, daugiau laiko vaiko praleidžia lauke.

3. Planuojami veiklos pokyčiai.

3.1. 2019 m. rugsėjo mėn. pradėta įgyvendinti antrojo strateginio tikslo uždavinys – tobulinti, atnaujinti ir konkretizuoti ikimokyklinio ugdymo programą. Jo esmė, kad darželyje vaikai ne tik gerai jaustųsi (geras socialinis emocinis klimatas), bet ir būtų gera ugdymo programa (kai vaikai mokosi ir išmoksta). Šį laikotarpį būtina efektyviai išnaudoti vaikų mokymui, kuomet vaiko smegenys imliausios, o mokymasis efektyviausias. Šiuo metu ugdymo turinys reglamentuotas, tačiau nekonkretus, nesusistemintas, neapjungtas į temas, kontekstą, todėl labai sunku planuoti ir nuosekliai įgyvendinti. Programos atnaujinimo procesas tęstinis, kuris reikalauja daug laiko ir pastangų. Programa bus tobulinama ir 2020 metais.

3.2. Šiais metais planuojame įdiegti vieningą maisto apskaitos programą, apjungiant Giedraičių, Suginčių, Levaniškių ir Naujasodžio skyrius. Tai leis sutaupyti darbuotojų laiką, užtikrinti lankstų, geriau pritaikytą, vaikų sveikatai palankų, valgiaraštį. Maitinimo apskaita taps tiksli, sumažės klaidų.

3.3. Giedraičių ikimokyklinio ugdymo skyriuje vaikų skaičius viršija nustatytą leistiną, todėl planuojama šią vasarą atlikti patalpų rekonstrukcijos ir remonto darbus ir pritaikyti dviejų grupių veiklai. Taip bus išvengta pažeidimų ir sukurta sveikatai palanki aplinka.

Direktorė Ona Kavalnienė

PRITARTA

Molėtų „Vyturėlio“ vaikų lopšelio- darželio

Tarybos 2020-01-16 posėdžio prot. Nr. SID-2